Document ID: 31998L0086

Direktiva Komisije 98/86/ES
z dne 11. novembra 1998
o spremembi Direktive Komisije 96/77/ES o posebnih merilih čistosti aditivov za živila razen barvil in sladil
(Besedilo velja za EGP)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 89/107/EGS z dne 21. decembra 1988 o približevanju zakonodaj držav članic o aditivih za živila, ki se smejo uporabljati v živilih, namenjenih za prehrano ljudi [1], kot je bila spremenjena z Direktivo Evropskega parlamenta in Sveta 94/34/ES [2], in zlasti člena 3(3)(a) te direktive,
po posvetovanju z Znanstvenim odborom za hrano,
ker je treba vzpostaviti merila čistosti za vse aditive razen barvil in sladil, ki so navedena v Direktivi 95/2/ES Evropskega parlamenta in Sveta z dne 20. februarja 1995 o aditivih za živila razen barvil in sladil [3], kakor je bila nazadnje spremenjena z Direktivo 98/72/ES [4],
ker je treba nadomestiti merila čistosti, določena v Direktivi Sveta 78/663/EGS z dne 25. julija 1978 o določitvi posebnih meril čistosti za emulgatorje, stabilizatorje, gostila in želirna sredstva za uporabo v živilih [5], kakor je bila nazadnje spremenjena z Direktivo Komisije 92/4/EGS [6],
ker Direktiva Komisije 96/77/ES z dne 2. decembra 1996 o posebnih merilih čistosti aditivov za živila razen barvil in sladil [7], določa prvi seznam meril čistosti za številne aditive za živila; ker je zdaj treba seznam dopolniti z na novo vzpostavljenimi merili čistosti za druge aditive,
ker je treba upoštevati podrobne opise in analizne metode za aditive, kakor so določeni v Codex Alimentarius, ki ga je pripravil Skupni strokovni odbor za aditive za živila, sestavljen iz predstavnikov Organizacije za prehrano in kmetijstvo ter Svetovne zdravstvene organizacije pri ZN (Joint FAO/WHO Expert Committee for Food (JECFA)),
ker je treba aditive za živila, če so pripravljeni s proizvodnimi postopki ali iz začetnih surovin, ki se bistveno razlikujejo od aditivov, že ovrednotenih v Znanstvenem odboru za živila, ali če se razlikujejo od aditivov, navedenih v tej direktivi, predložiti Znanstvenemu odboru za živila v popolno ovrednotenje s poudarkom na merilih čistosti,
ker so ukrepi, predpisani s to direktivo, v skladu z mnenjem Stalnega odbora za živila,
SPREJELA TO DIREKTIVO:
Člen 1
Direktiva 96/77/ES se spremeni, in sicer:
1. Člen 2 se nadomesti z naslednjim:
"Člen 2
Merila čistosti, navedena v členu 1, nadomestijo merila čistosti, določena v direktivah 65/66/EGS, 78/663/EGS in 78/664/EGS."
2. V Prilogi se doda besedilo Priloge k tej direktivi.
Člen 2
1. Države članice sprejmejo zakone in druge predpise, potrebne za uskladitev s to direktivo, do 1. julija 1999. O tem takoj obvestijo Komisijo.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Živila, ki so že na trgu ali nosijo oznako izpred 1. julija 1999, vendar niso v skladu s to direktivo, je dovoljeno tržiti do porabe zalog.
Člen 3
Ta direktiva začne veljati dvajseti dan po objavi v Uradnem listu Evropskih skupnosti.
Člen 4
Ta direktiva je naslovljena na države članice.
V Bruslju, dne 11. novembra 1998

Labels: 0
3
15
17